钦定古今图书集成/明伦汇编/氏族典/第067卷 > 朱异
## 钦定古今图书集成/明伦汇编/氏族典/第067卷 > 朱异

按《梁书朱异传》：“异字彦和，吴郡钱唐人也。年数岁，好
群集蒲博，颇为乡党所患。既长，乃折节从师，遍治五
经，尤明《礼》《易》。涉猎文史，兼通杂艺。年二十，诣都尚书
令沈约面试之。旧制，年二十五方得释褐，时异适二
十一，特敕擢为扬州议曹从事史。寻有诏求异能之
士，召异直西省，俄兼太学博士。其年高祖自讲《孝经》”，
使异执读。迁尚书仪曹郎，入兼中书通事舍人。累迁
鸿胪卿，太子右卫率，寻加员外常侍中大通元年，迁
散骑常侍。自周舍卒后，异代掌机谋，方镇改换，朝仪
国典，诏诰敕书，并兼掌之。大同八年，改加侍中。太清
元年，迁左卫将军，领步兵。三年，迁中领军。及侯景归
降，魏相高澄欲更申和睦，敕有司定议，异以和为允。
高祖果从之。八月，景遂举兵反，以讨异为名。异因惭
愤发病卒。诏赠侍中、尚书右仆射。